Daûr dal ultin rapuart de Comission internazionâl vuidade dal gjenerâl John De Chastelain, che e seguìs il disarmament dai grups armâts inte Irlande dal Nord, la Ulster Defence Association (UDA), la plui grande organizazion paramilitâr lealiste, e à tacât a disarmâsi. Intant di un incuintri tra lis parts, i rapresentants principâi dal grup paramilitâr lealist si son impegnâts a puartâ insom il procès dentri di Fevrâr, cuant che al scjât il tiermin ultin par disarmâsi. L’impegn al rivuarde sei lis cuatri brigadis ativis a Béal Feirste / Belfast, sei chês che a operin tes provinciis di Doire / Derry e di Aontraim / Antrim, e ancje il grup dissident de UDA atîf tal Sud Est di chest ultin teritori. La Comission e à ancje confermât che za cul mês di Jugn si vevin disarmâts altris doi dai grups paramilitârs lealiscj, ven a dî la Ulster Volunteer Force (UVF) e il Red Hand Commando. O ricuardìn ancje che, sul front republican, chest pas al jere stât completât dal IRA ancjemò tal 2005.
Font: Belfast Telegraph, 08/09/09
fur_Latn oci_Latn